Fornebu vart nedlagd som flyplass i 1998, og eit område på nær 3 400 dekar vart frigjort for utvikling. I St.meld. nr. 46 for 1999-2000 Nasjonal transportplan 2002–2011 la dåverande regjering opp til statleg medfinansiering av baneløysing til Fornebu innanfor Jernbaneverket sine rammer til dobbeltspor på strekninga Skøyen–Sandvika. Saka vart følgd opp i samband med arbeidet med Nasjonal transportplan 2006–2015. I St.meld. nr. 24 for 2003-2004 Nasjonal transportplan 2006–2015 er baneløysing til Fornebu omtalt på følgjande måte: «Samferdselsdepartementet legger til grunn et statlig bidrag på inntil 600 mill. kr begrenset til et gitt kronebeløp over ordningen med alternativ bruk av riksvegmidler.» Ansvar for bygging, drift og statleg bidrag til prosjektet er omtalt i dei årlege budsjettproposisjonane. Bane til Fornebu vil verte ein del av det sekundære banenettet i Oslo-området. Som omtalt i St.prp. nr. 1 for 2004-2005 har Akershus fylkeskommune vedteke løysing med automatbane og har teke på seg det totale driftsansvaret. Ansvaret for å skaffe midlar til bygging og drift ligg såleis på Akershus fylkeskommune. Liksom representanten Borghild Tenden er eg oppteken av å minske klimagassutsleppa i transportsektoren. Å betre tilhøva for kollektivtrafikken vil vere eit viktig verkemiddel i den samanhengen, spesielt i byar og bynære område som Fornebu. Som omtalt i St.meld. nr. 24 for 2003-2004 har staten forplikta seg til å hjelpe til med midlar til investering i infrastruktur. Det er difor innarbeidd 600 mill. kr i handlingsprogrammet for investeringar på resten av riksvegnettet i Akershus i perioden 2006–2015. Eg er kjend med at det framleis er ein del som er uklart ved det planlagde prosjektet. Akershus fylkesting har i møte 21. september 2006 vedteke at det skal utgreiast andre alternativ enn automatbane. Alternativa er bybane med Snarøyabuss, buss/bybane og bussbetening av Fornebu. Statens vegvesen er invitert til å delta i utgreiingsarbeidet. Inntil Akershus fylkeskommune har gjort desse utgreiingane, held eg meg til dei vedtaka som er fatta, og til dei økonomiske prioriteringane som er gjorde i samband med Nasjonal transportplan 2006–2015.